32006R0779
L 137/3
JURNALUL OFÍCIAL AL UNIUNII EUROPENE
REGULAMENTUL (CE) NR. 779/2006 AL COMISIEI
din 24 mai 2006
de modificare a Regulamentului nr. 488/2005 privind onorariile și taxele percepute de Agenția Europeană pentru Siguranța Aeriană
(Text cu relevanță pentru SEE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1592/2002 al Parlamentului European și al Consiliului din 15 iulie 2002 privind normele comune în domeniul aviației civile și de instituire a unei Agenții Europene pentru Siguranța Aeriană (1), în special articolul 53 alineatul (1),
având în vedere Regulamentul (CE) nr. 488/2005 din 21 martie 2005 privind onorariile și taxele percepute de Agenția Europeană pentru Siguranța Aeriană (2), în special articolul 6 alineatul (5),
după consultarea Consiliului de administrație al Agenției Europene pentru Siguranța Aeriană,
întrucât:
(1)
În vederea asigurării unui echilibru între cheltuielile totale suportate de Agenția Europeană pentru Siguranța Aeriană pentru efectuarea sarcinilor de certificare și venitul total din onorariile pe care le percepe, nivelul acestor onorarii ar trebui revizuit, pe baza rezultatelor financiare și prognozelor agenției.
(2)
Procedurile administrative legate de plata onorariilor și puse în aplicare de Agenția Europeană pentru Siguranța Aeriană și de solicitanți nu ar trebui să încetinească procesul de certificare.
(3)
Prin urmare, este necesar să se modifice Regulamentul (CE) nr. 488/2005 în consecință.
(4)
Măsurile prevăzute de prezentul regulament sunt în conformitate cu avizul comitetului înființat în temeiul articolului 54 alineatul (1) din Regulamentul (CE) nr. 1592/2002,
ADOPTĂ PREZENTUL REGULAMENT:
Articolul 1
Regulamentul (CE) nr. 488/2005 se modifică după cum urmează:
(1)
Articolul 2 litera (g) se modifică după cum urmează:
„(g)
«costuri indirecte» înseamnă partea din costurile generale ale Agenției de infrastructură, organizare și gestiune care poate fi atribuită realizării operațiunilor de certificare, altele decât costurile directe și cele specifice, inclusiv cele care rezultă din dezvoltarea unei părți a materialului de reglementare;”
(2)
Articolul 12 se înlocuiește cu următorul text:
„Articolul 12
(1) Onorariul se plătește de către solicitant. Acesta se achită în euro.
(2) Emiterea, menținerea sau modificarea unui certificat sau a unei autorizații este condiționată de plata prealabilă integrală a onorariului datorat, în afara cazului în care Agenția și solicitantul convin altfel. În caz de neplată, agenția poate revoca certificatul respectiv sau autorizația respectivă, după transmiterea unei avertizări oficiale către solicitant.
(3) Nivelul onorariilor aplicat de Agenție și condițiile de plată se comunică solicitanților atunci când aceștia își depun cererea.
(4) Pentru toate operațiunile de certificare care implică plata unei părți variabile, Agenția poate furniza solicitantului, la cerere, un deviz. Devizul se modifică de către Agenție în cazul în care operațiunea se dovedește a fi mai simplă sau poate fi efectuată mai rapid decât s-a prevăzut inițial sau, din contră, în cazul în care este mai complexă și efectuarea sa necesită o perioadă de timp mai lungă decât a putut prevedea agenția în mod rezonabil.
(5) Onorariile pentru menținerea certificatelor și autorizațiilor existente se plătesc în conformitate cu un calendar hotărât de agenție și comunicat titularilor respectivelor certificate și autorizații. Calendarul se bazează pe inspecțiile efectuate de Agenție pentru a verifica dacă aceste certificate și autorizații sunt încă valabile.
(6) În cazul în care, după o primă verificare, agenția decide să nu accepte o cerere, toate onorariile care au fost deja plătite se returnează solicitantului, cu excepția unei sume menite să acopere costurile administrative de tratare a cererii. Această sumă este echivalentă cu onorariul fix D prevăzut în anexă.
(7) În cazul în care o operațiune de certificare trebuie să fie întreruptă de Agenție deoarece solicitantul nu dispune de resurse suficiente sau nu respectă cerințele aplicabile, soldul tuturor onorariilor datorate se plătește integral în momentul în care Agenția încetează lucrul.”
(3)
Punctele (i), (ii), (v), (vi), (x), (xii) și (xiii) din anexă se modifică în conformitate cu anexa la prezentul regulament.
Articolul 2
Prezentul regulament intră în vigoare în ziua următoare datei publicării în Jurnalul Oficial al Uniunii Europene.
Onorariile anuale menționate în tabelul de la punctul 3 și onorariile pentru supraveghere menționate în tabelele de la punctele 4, 5 și 7 din anexă se aplică de la prima anuitate datorată după intrarea în vigoare a prezentului regulament.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 mai 2006.